《修禊六章》
清代·顾绍敏

幽兰在室，修竹在林。俯视流水，于山之阴。静观万化，情与会临。

永怀昔者，有感斯今。

言畅兰抱，时和群集。岂无丝竹，乐此永日。林映幽湍，春生虚室。

娱情山水，兴怀作述。

欣此和宇，感怀昔贤。至人无妄，其乐也天。风咏临觞，相与晤言。

斯文有作，可以永年。

有水既清，有山既崇。修林映日，兰带随风。娱此暮春，天宇和同。

大人观物，万化无终。

有怀长水，其流激清。天诞大老，惠此后生。畅咏弦丝，列坐林亭。

观文察幽，静言永听。

左带长林，右临清曲。有亭有舍，有兰有竹。有文有弦，可以娱目。

崇情朗抱，畅然自足。

作者简介：字嗣宗，江南长洲人。廪生。著有《陶斋诗钞》。○嗣宗屡试南北闱，终于不遇，晚而著书自娱，亦足悲其志矣。诗自中唐以下，两宋、金源、元、明无不含咀采撷，汇而成家。平昔论诗，以情韵为上，风骨次之。故稿中诗品，亦恰如其议论。